
REFERAT
privind aderarea Municipiului Timişoara la Asociaţia
Art Nouveau European Route–Ruta Europea del Modernisme, cu sediul la Barcelona

Timişoara deţine un valoros patrimoniu arhitectural. Cu cele peste 14.500 de clădiri istorice, Timişoara are cea mai extinsă arie de protecţie arhitecturală din România. Varietatea impresionantă de stiluri reprezintă întreaga istorie a arhitecturii europene, de la perioada barocă la cea interbelică. 
O mare parte din clădirile istorice sunt construite în stilul anilor 1900 (Art Nouveau, Secession, Jugendstil). Aceste clădiri, de o factură monumentală, cu acoperişuri înalte, volume mari, impozante, cu faţade ce conţin decoraţii ornamentale bogate, sunt asemenea clădirilor din unele metropole europene contemporane lor.
Pentru a pune mai mult în valoare arhitectura de tip Art Nouveau a Timişoarei, există posibilitatea ca oraşul să facă parte dintr-o reţea europeană, de specialitate, cu profil de arhitectură.

În acest sens, la propunerea Universităţii de Vest Timişoara, Facultatea de Economie şi Administrare a Afacerilor, considerăm că este benefic, ca Municipiul Timişoara, să devină membru al reţelei Art Nouveau European Route – Ruta Europea del Modernisme (cu sediul la Barcelona), o reţea prestigioasă, care promovează curentul  Art Nouveau, cu precădere arhitectura Art Nouveau.


Asociaţia Art Nouveau European Route–Ruta Europea del Modernisme este o organizaţie non-profit, formată din autorităţi locale şi alte entităţi publice şi private, care protejează, îmbunătăţesc, diseminează şi promovează patrimoniul artistic şi arhitectural Art Nouveau. 
           Asociaţia Art Nouveau European Route a fost înfiinţată în anul 2007 la Barcelona. Principalul obiectiv al asociaţiei este de a atrage atenţia cetăţenilor lumii asupra valorii patrimoniului Art Nouveau pentru a-i asigura supravieţuirea şi a le permite generaţiilor viitoare să se bucure de el.

Conform statutului asociaţiei (Art.7), calitatea de membru nu presupune nici o cotizaţie şi nici un angajament privind vreo contribuţie financiară directă a membrilor săi, în afară de orice colaborare dezinteresată la publicaţii şi alte iniţiative dezvoltate împreună. Activităţile Rutei Europene Art Nouveau sunt finanţate printr-un buget de către Consiliul Local al oraşului Barcelona şi orice profituri posibile, care decurg din vânzarea de produse şi servicii ale asociaţiei, se reinvestesc în activităţile asociaţiei. 
Pentru înscrierea în asociaţie este necesară semnarea unui Protocol de aderare şi angajament, ce cuprinde angajamentele şi reglementările generale ale asociaţiei. 
Asociaţia Art Nouveau European Route realizează şi o revistă, CoupDefouet, în format tipărit şi în variantă online, (http://www.artnouveau.eu/en/magazine.php), care e organul de diseminare al Rutei Europene Art Nouveau, cu un minim de două ediţii pe an. Publicaţia conţine informaţii şi fotografii despre curentul Art Nouveau în Europa, contribuţii ale autorităţilor locale şi ale instituţiilor membre ale asociaţiei.   
De asemenea, asociaţia editează cartea Art Nouveau European Route, cartea oficială a asociaţiei, ce cuprinde patrimoniul şi obiectivele instituţionale ale Rutei Art Nouveau, în care membrii reţelei oferă materiale libere de copyright (în special fotografii şi alte imagini) pentru includerea lor în carte.
 
Apartenenţa Timişoarei la reţeaua oraşelor din Art Nouveau European Route (cu sediul la Barcelona), are următoarele avantaje:

· oferă gratuit calitatea de membru şi 

· oferă membrilor posibilitatea de a publica gratuit şi de a consulta online revista CoupdeFouet.  
      Considerăm că aderarea la această reţea este benefică pentru Timişoara, pentru îmbunătăţirea vizibilităţii, pentru creşterea numărului de turişti şi implicit pentru dezvoltarea oraşului. Apartenenţa de o reţea europeană de arhitectură poate constitui şi un impuls pentru locuitorii Timişoarei, de a conştientiza importanţa şi valoarea estetică a numeroase clădiri din patrimoniul oraşului. 
 
Considerăm că includerea Timişoarei în reţeaua Art Nouveau European Route şi publicarea de articole despre arhitectura Art Nouveau la Timişoara în revista CoupdeFouet, va contribui la creşterea notorietăţii Timişoarei. Timişoara  îşi va crea o percepţie de oraş al spaţiului european.

Având în vedere cele menţionate mai sus,





Propunem:
emiterea unei Hotărâri de Consiliu Local, prin care să se aprobe aderarea Municipiului Timişoara la asociaţia Art Nouveau European Route – Ruta Europea del Modernisme, cu sediul la Barcelona şi mandatarea d-lui primar al Municipiului Timişoara, dl. prof. dr. ing. Nicolae Robu, să semneze în numele Municipiului Timişoara, Protocolul de aderare şi angajament, pentru aderarea Municipiului Timişoara la asociaţia Art Nouveau European Route – Ruta Europea del Modernisme.

